CELEX: E2020J0001
Language: et
Date: 2021-02-09 00:00:00
Title: Otsus, 9. veebruar 2021, kohtuasjas E-1/20 Kerim vs. Norra valitsus, mida esindab sisserändeküsimuste appellatsiooninõukogu (Utlendingsnemnda – UNE) (Liikumisvabadus – direktiiv 2004/38/EÜ – õiguste kuritarvitamine– fiktiivabielud– kolmandate riikide kodanike tuletatud õigused) 2021/C 245/15

24.6.2021   
            
            
               ET
            
            
               Euroopa Liidu Teataja
            
            
               C 245/19
            
         
      OTSUS,
      9. veebruar 2021,
      kohtuasjas E-1/20
      Kerim vs. Norra valitsus, mida esindab sisserändeküsimuste appellatsiooninõukogu (Utlendingsnemnda – UNE)
      
         
            (Liikumisvabadus – direktiiv 2004/38/EÜ – õiguste kuritarvitamine– fiktiivabielud– kolmandate riikide kodanike tuletatud õigused)
         
      
      (2021/C 245/15)
      Kohtuasjas E-1/20 Kerim vs. Norra valitsus, mida esindab sisserändeküsimuste appellatsiooninõukogu (Utlendingsnemnda – UNE) esitas Norra Ülemkohus (Norges Høyesterett) kohtule EFTA riikide vahel järelevalveameti ja kohtu asutamise kohta sõlmitud lepingu artikli 34 alusel TAOTLUSE seoses Euroopa Parlamendi ja nõukogu 29. aprilli 2004. aasta direktiivi 2004/38/EÜ (mis käsitleb Euroopa Liidu kodanike ja nende pereliikmete õigust liikuda ja elada vabalt liikmesriikide territooriumil ning millega muudetakse määrust (EMÜ) nr 1612/68 ja tunnistatakse kehtetuks direktiivid 64/221/EMÜ, 68/360/EMÜ, 72/194/EMÜ, 73/148/EMÜ, 75/34/EMÜ, 75/35/EMÜ, 90/364/EMÜ, 90/365/EMÜ ja 93/96/EMÜ) tõlgendamisega, eelkõige seoses selle artikli 7 lõike 1 punktiga b koostoimes artikli 7 lõikega 2 ja artikliga 35. Kohus koosseisus esimees Páll Hreinsson, ettekandev kohtunik Per Christiansen ja kohtunik Bernd Hammermann tegi 9. veebruaril 2021 otsuse, mille resolutiivosa on järgmine:
      
                  1.
               
               
                  Selleks et kindlaks teha, kas tegemist on Euroopa Parlamendi ja nõukogu 29. aprilli 2004. aasta direktiivi 2004/38/EÜ (mis käsitleb Euroopa Liidu kodanike ja nende pereliikmete õigust liikuda ja elada vabalt liikmesriikide territooriumil) artiklis 35 osutatud fiktiivabieluga, kui on põhjendatud kahtlus abielu ehtsuse osas, peab riiklik ametiasutus iga konkreetse juhtumi puhul eraldi kindlaks tegema, kas vähemalt ühe abikaasa peamine eesmärk oli abielluda selleks, et kolmanda riigi kodanikust abikaasa saaks alusetult vaba liikumise ja elamisõiguse, mitte selleks, et luua ehtne abieluliit.
               
            
                  2.
               
               
                  Selleks et kindlaks teha, kas tegemist on Euroopa Parlamendi ja nõukogu direktiivi 2004/38/EÜ artiklis 35 osutatud fiktiivabieluga, kui on põhjendatud kahtlus abielu ehtsuse osas, tuleb teha kindlaks asjaolud ja neid terviklikult hinnata, võttes sealhulgas arvesse Euroopa Majanduspiirkonna kodaniku subjektiivset eesmärki abielluda kolmanda riigi kodanikuga.